b'\n_START_ARTICLE_\nKumu\n_START_PARAGRAPH_\nKumu kunstimuuseum ehk Kumu on Eesti Kunstimuuseumi allasutus Tallinnas Kadriorus, aadressil Weizenbergi 34 / Valge 1. _NEWLINE_Kumu kunstimuuseum sai nime 2004. aastal korraldatud nimekonkursil. Paljude pakkumiste hulgast peeti k\xc3\xb5ige sobivamaks Kumu \xe2\x80\x93 kunstimuuseum.\n_START_SECTION_\nHoone\n_START_PARAGRAPH_\nHoonesse p\xc3\xa4\xc3\xa4seb Kadrioru poolt, kust sisenedes j\xc3\xb5uab I korrusele, ning Lasnam\xc3\xa4e poolt jalak\xc3\xa4ijate tunneli ja sisehoovi kaudu, kust j\xc3\xb5uab II korruse fuajeesse. Muuseumi suurejoonelises sisehoovis toimuvad kunstiprojektid ja kontserdid ning eksponeeritakse teoseid Eesti Kunstimuuseumi skulptuurikogust._NEWLINE_Ligi 25 000-ruutmeetrises muuseumihoones on l\xc3\xa4bi maja k\xc3\xb5rguv aatrium ning seitse korrust, millest kaks on maa all._NEWLINE_Kumu I korrusel paiknevad 260 m\xc2\xb2 suurune fuajee koos garderoobiga ning Kumu kohvik, mis j\xc3\xa4tkub II korrusel. Kohviku juurde kuulub pargipoolse sissep\xc3\xa4\xc3\xa4su juures asuv suvekohvik. I korrusel asub ka muuseumi p\xc3\xb5hitegevust kunsti- ja laiemalt kultuurivahendajana toetav auditoorium, kus on 246 istekohta, kaasaegsed heli-, video-, kino- ja valguss\xc3\xbcsteemid ning h\xc3\xb5lpsasti mitmesugusteks vajadusteks kohandatav lava._NEWLINE_Teise korruse aatriumis (kokku 675 m\xc2\xb2) paikneb muuseumi infopunkt ja kassa, pood, garderoob ning koosolekuruum. Siit p\xc3\xa4\xc3\xa4seb otse raamatukokku ning Kumu hariduskeskuse kompleksi, mis koosneb keraamika-, graafika- ja \xc3\xbcldateljeest ning auditooriumist. _NEWLINE_Muuseumi kinnise tsooni maapealsetel korrustel asuvad peamiselt Eesti Kunstimuuseumi ja Kumu t\xc3\xb6\xc3\xb6tajate kabinetid, samuti Eesti Kunstimuuseumi konserveerimisosakond. Hoone kaks maa-alust korrust on koduks Eesti Kunstimuuseumi maali-, graafika-, skulptuuri-, n\xc3\xbc\xc3\xbcdiskunsti- ja graafilise disaini kogudele.\n_START_SECTION_\nV\xc3\xa4ljapanekud\n_START_PARAGRAPH_\nMuuseumi teisel korrusel asub suur n\xc3\xa4itusesaal, kus korraldatakse mahukaid erinevate perioodide eesti ja rahvusvahelise kunsti v\xc3\xa4ljapanekuid._NEWLINE_Kumu kunstimuuseumi Eesti kunsti p\xc3\xbcsiekspositsioon jaguneb kaheks. Kolmanda korruse n\xc3\xa4itusel \xe2\x80\x9eVaramu\xe2\x80\x9c on huvilistel v\xc3\xb5imalus nautida Eesti kunsti klassikat 18. sajandist kuni Teise maailmas\xc3\xb5ja l\xc3\xb5puni. N\xc3\xa4itus tutvustab Eesti kunstiloo t\xc3\xa4htsamaid autoreid, nagu Johann K\xc3\xb6ler, Kristjan Raud, Konrad M\xc3\xa4gi, Ants Laikmaa ja Nikolai Triik. _NEWLINE_Kumu kunstimuuseumi neljandal korrusel on publikule avatud p\xc3\xbcsiekspositsioon \xe2\x80\x9eKonfliktid ja kohandumised. N\xc3\xb5ukogude aja Eesti kunst (1940\xe2\x80\x931991)\xe2\x80\x9c. Uus p\xc3\xbcsiv\xc3\xa4ljapanek keskendub kunsti ja selle keskkonna keerulistele suhetele. V\xc3\xa4ljapanek toob esile \xc3\xbche ajaj\xc3\xa4rgu erinevad palged ning kunsti muutuvad rollid, mis h\xc3\xb5lmavad nii \xc3\xbcmbritseva kajastamist, vastuhakku kui ka alternatiivse tegelikkuse loomist. S\xc3\xb5jaj\xc3\xa4rgse sotsialistliku realismi v\xc3\xa4ljapanekule j\xc3\xa4rgnevas kunstistiilide ja kunstiliikumiste tutvustuses teeb ekspositsioon sissevaateid erinevatesse kunstin\xc3\xa4htustesse 1960., 1970. ja 1980. aastatel (modernism, popkunst, h\xc3\xbcperrealism jt.)._NEWLINE_Samade korruste B-tiibades asuvad n\xc3\xa4itusesaalid, kus vahelduvatel n\xc3\xa4itustel esitatakse kunsti nii muuseumi oma kogudest kui ka mujalt._NEWLINE_V korrus tegutseb kaasaegse kunsti galeriina, kus vahelduvad nii eesti kui ka rahvusvahelise kaasaegse kunsti n\xc3\xa4itused.\n_START_SECTION_\nDirektorid\n_START_PARAGRAPH_\nKumu kunstimuuseumi esimene direktor aastatel 2005\xe2\x80\x932009 oli praegune Eesti Kunstimuuseumi direktor Sirje Helme. 2016. aastani juhtis Kumu Anu Liivak. Alates 2016. aasta s\xc3\xbcgisest on Kumu direktor kunstiteadlane Kadi Polli.\n_START_SECTION_\nHoone saamislugu\n_START_PARAGRAPH_\n12. novembril 1991 otsustas Eesti Vabariigi \xc3\x9clemn\xc3\xb5ukogu, et valitsus peab tagama Eesti Kunstimuuseumi uue hoone ehitamise. Aastatel 1993\xe2\x80\x931994 toimus uue hoone projekti saamiseks rahvusvaheline arhitektuurikonkurss. Konkursi valmistas ette Eesti Arhitektide Liidu tellimisel Looveeri Arhitektuurib\xc3\xbcroo. Kuna samal ajal toimusid Stockholmi Moderna Museeti ja Helsingi Kaasaegse Kunsti Muuseumi Kiasma hoonete arhitektuuriv\xc3\xb5istlused, siis tutvuti p\xc3\xb5hjalikult nende v\xc3\xb5istluste tehniliste tingimuste ja ruumiprogrammidega ning rahvusvaheliste arhitektuuriv\xc3\xb5istluste seadusega UIA ja ICOM-i soovitatavate normatiividega kunstimuuseumide ehitamiseks._NEWLINE_Konkursist osav\xc3\xb5tjaid oli 10 riigist ja laekus 233 projekti. Enim osalejaid (\xc3\xbcle saja) oli Soomest ja k\xc3\xb5ik seitse auhinnalist kohta l\xc3\xa4ksid soomlastele. Rahvusvahelise \xc5\xbe\xc3\xbcrii otsus oli \xc3\xbcsna \xc3\xbcksmeelne ja v\xc3\xb5it l\xc3\xa4ks soomlasele Pekka Vapaavuorile t\xc3\xb6\xc3\xb6 "Circulos" eest. Vapaavuori andis hoonele koos avara aatriumiga ringi kuju, millele viitab ka tema v\xc3\xb5istlust\xc3\xb6\xc3\xb6 nimi. Hoone on \xc3\xb5nnestunult paigutatud Lasnam\xc3\xa4e paekivise n\xc3\xb5lva sisse, mist\xc3\xb5ttu hoolimata suurusest harmoneerub ta iidse Kadrioru pargi intiimsusega. Materjalidena on arhitekt kasutanud looduslikke kohaliku traditsiooniga seonduvaid materjale nagu dolomiit, puit ja vask. Hoones on tagatud kunstiteoste optimaalseks s\xc3\xa4ilitamiseks ja eksponeerimiseks vajalikud klimaatilised tingimused. _NEWLINE_13. mail 1994 s\xc3\xb5lmiti kunstimuuseumi ja arhitekt Pekka Vapaavuori vahel leping projekteerimise j\xc3\xa4tkamiseks. Soome Rakennushallinto (praegune Engel OY) spetsialistid n\xc3\xb5ustasid tasuta uue muuseumihoone projekteerimist ning 1999. aastaks valmis riigieelarvelisi vahendeid kasutamata hoone eelprojekt. _NEWLINE_Aastatel 1995\xe2\x80\x931998 projekti riiklikult ei finantseeritud. 5. novembril 1996 v\xc3\xb5ttis Eesti Vabariigi Riigikogu vastu otsuse Eesti Muusikaakadeemia, Eesti Kunstimuuseumi ja Eesti Rahva Muuseumi ehitamise kohta, milles n\xc3\xa4hti ette alustada Eesti Kunstimuuseumi uue hoone ehitust 1999. aastal. Aastatel 1999 ja 2000 finantseeriti projekteerimist riigieelarvest._NEWLINE_2001. aastal t\xc3\xb6\xc3\xb6tasid Rahandusministeerium ja Kultuuriministeerium v\xc3\xa4lja uue muuseumihoone ehitamise rahastamise skeemi, mille aluseks oli hasartm\xc3\xa4nguseaduse muudatus, mille Riigikogu 13. m\xc3\xa4rtsil 2002 vastu v\xc3\xb5ttis. 2001. aastal asutati valitsuse korraldusega Kunstimuuseumi Ehituse Sihtasutus, \xc3\xbclesandega j\xc3\xa4tkata uue muuseumihoone projekteerimist\xc3\xb6id professionaalsel tasemel ning alustada ehitamist 2002. aastal. 2002. aastaks olid takistused \xc3\xbcletatud ning kopp l\xc3\xb6\xc3\xb6di Lasnam\xc3\xa4e veerel maasse. Kunstimuuseumi uue hoone ehitus l\xc3\xb5petati 2005. aasta septembris._NEWLINE_Kumu kunstimuuseumi avamistseremoonia toimus rohkete k\xc3\xbclaliste osav\xc3\xb5tul 17. veebruaril 2006, teiste seas osalesid ka Eesti president Arnold R\xc3\xbc\xc3\xbctel ja Soome president Tarja Halonen. K\xc3\xbclastajatele avati uksed laup\xc3\xa4eval, 18. veebruaril kell 11.'